SK Úradný vestník Európskej únie L 121/30

NARIADENIE KOMISIE (EÚ) 2018/686

zo 4. mája 2018,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí chlórpyrifosu, chlórpyrifos-metylu a triklopyru v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) chlórpyrifosu a chlórpyrifos-metylu boli stanovené v prílohe II a časti B prílohy III k nariadeniu (ES) č. 396/2005. V prípade triklopyru boli MRL stanovené v časti A prílohy III k uvedenému nariadeniu.

(2) Pokiaľ ide o chlórpyrifos, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Úrad zistil, že pokiaľ ide o MRL v prípade muštového hrozna, existuje riziko pre spotrebiteľov. Preto je vhodné túto MRL znížiť. Odporučil znížiť MRL v prípade dúl, mišpúľ, marhúľ, čerešní, tekvíc, kukurice siatej cukrovej/cukrovej kukurice, brokolice, ružičkového kelu, kelu, kalerábu, šalátu a podobnej listovej zeleniny, špenátu, strukovín (zelenina), špargle, artičok pravých, strukovín (plodina), maku siateho, slnečnicových semien, semien repky, horčicových semien, semien ľaničníka siateho, olív na výrobu oleja, zŕn pohánky, zŕn prosa siateho, kávových zŕn a hydiny (svaloviny, tuku a pečene). V prípade ostatných produktov odporučil zvýšiť alebo zachovať existujúce MRL. Dospel k záveru, že pokiaľ ide o MRL v prípade mandlí, lieskovcov, pekanových orechov, vlašských orechov, jabĺk, hrušiek, stolového hrozna, repy obyčajnej, reďkoviek, cesnaku, šalotky, cesnaku zimného/cibule zimnej, rajčiakov, sladkej papriky, baklažánu, kapusty čínskej/pe-tsai, valeriánky poľnej, hlávkového šalátu, čakanky štrbákovej širokolistej/endívie širokolistej, rukoly/eruky, fazule (so strukmi), fazule (bez strukov), hrachu (so strukmi), hrachu (bez strukov), špargle, artičok pravých, fazule, hrachu, lupín, maku siateho, slnečnicových semien, semien repky, sóje fazuľovej, horčicových semien, semien bavlníka, semien ľaničníka siateho, olív na výrobu oleja, pohánky a iných pseudoobilnín, prosa siateho, čajov, korenín (zo semien, plodových korenín, koreňových a podzemkových korenín), ošípaných (svaloviny a tukového tkaniva), hovädzieho dobytka (svaloviny a tukového tkaniva), oviec (svaloviny a tukového tkaniva), kôz (svaloviny a tukového tkaniva), hydiny (svaloviny a tukového tkaniva) a mlieka (dobytka, oviec a kôz), niektoré informácie neboli k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(3) Pokiaľ ide o chlórpyrifos-metyl, úrad predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). Úrad navrhol zmeniť definíciu rezídua na sumu chlórpyrifos-metylu a desmetylu chlórpyrifos-metylu v prípade obilnín. Odporučil znížiť MRL v prípade jahôd, ríbezlí (čiernych, červených a bielych), kivi, zemiakov, kukurice, raže, cirku, pšenice, ošípaných (pečene a obličiek), hovädzieho dobytka (pečene a obličiek), oviec (pečene a obličiek), kôz (pečene a obličiek) a hydiny (svaloviny, tuku, pečene a obličiek). V prípade ostatných produktov odporučil zvýšiť alebo zachovať existujúce MRL. Dospel k záveru, že pokiaľ ide o MRL v prípade korenín (zo semien, plodových korenín, koreňových a podzemkových korenín), jačmeňa, ovsa, ryže, ošípaných (mäsa, tuku, pečene a obličiek), hovädzieho dobytka (mäsa, tuku, pečene a obličiek), oviec (mäsa, tuku, pečene a obličiek), kôz (mäsa, tuku, pečene a obličiek), hydiny (mäsa, tuku, pečene a obličiek), mlieka (dobytka, oviec a kôz) a vtáčích vajec, niektoré informácie neboli k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia. Z údajov z monitorovania vyplýva, že na neošetrených strukovinách, olejnatých semenách a obilninách je úroveň rezíduí vyššia ako nový limit detekcie určený úradom, ale nižšia ako súčasný limit detekcie. Takéto rezíduá sú výsledkom krížovej kontaminácie plodinami ošetrenými v súlade s právnymi predpismi chlórpyrifos-metylom. Keďže posúdenie preukázalo, že neexistuje žiadne neprijateľné riziko pre spotrebiteľov alebo zvieratá pri súčasnom limite detekcie, MRL pre uvedené plodiny by sa mali dočasne stanoviť na úrovni súčasného limitu detekcie. Tieto MRL sa preskúmajú; pri preskúmaní sa zohľadnia informácie dostupné do štyroch rokov od uverejnenia tohto nariadenia.

(4) Pokiaľ ide o tiklopyr, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Úrad odporučil znížiť MRL v prípade jabĺk, hrušiek, marhúľ, broskýň, zrna ryže, ošípaných (svaloviny, tuku, pečene a obličiek), obličiek hovädzieho dobytka, obličiek oviec, obličiek kôz a v prípade mlieka (dobytka, oviec a kôz). V prípade ostatných produktov odporučil zvýšiť alebo zachovať existujúce MRL. Dospel k záveru, že pokiaľ ide o MRL v prípade grapefruitov, pomarančov, citrónov, mandaríniek, jabĺk, hrušiek, marhúľ, broskýň a ryže, niektoré informácie neboli k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(5) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mali stanoviť na úrovni špecifického limitu detekcie alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(6) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité limity detekcie. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických limitov detekcie.

(7) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(8) V rámci Svetovej obchodnej organizácie sa uskutočnili konzultácie o nových MRL s obchodnými partnermi Únie a ich pripomienky boli zohľadnené.

(9) Nariadenie (ES) č. 396/2005 by sa preto malo zodpovedajúcim spôsobom zmeniť.

(10) S cieľom umožniť bežné obchodovanie s produktmi, ich spracúvanie a spotrebu by sa v tomto nariadení malo stanoviť prechodné opatrenie pre produkty, ktoré boli vyprodukované pred úpravou MRL a pri ktorých je na základe informácií zachovaná vysoká úroveň ochrany spotrebiteľa. Keďže pri súčasnej MRL nemožno vylúčiť riziko pre spotrebiteľov, hodnota MRL chlórpyrifosu na úrovni 0,01 mg/kg by sa v prípade muštového hrozna mala uplatňovať odo dňa začatia uplatňovania tohto nariadenia.

(11) Predtým ako sa začnú uplatňovať upravené MRL, mala by sa poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré vyplynú z úpravy MRL.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinné látky chlórpyrifos-metyl a triklopyr vo všetkých produktoch a na nich, nariadenie (ES) č. 396/2005 v znení pred zmenou týmto nariadením sa naďalej uplatňuje v prípade produktov, ktoré boli vyprodukované pred 5. decembrom 2018.

Pokiaľ ide o účinnú látku chlórpyrifos vo všetkých produktoch a na nich okrem muštového hrozna, nariadenie (ES) č. 396/2005 v znení pred zmenou týmto nariadením sa naďalej uplatňuje v prípade produktov, ktoré boli vyprodukované pred 5. decembrom 2018.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 5. decembra 2018.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 4. mája 2018 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín: Review of the existing maximum residue levels for chlorpyrifos according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre chlórpyrifos podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(3):4733.

(3) Európsky úrad pre bezpečnosť potravín: Review of the existing maximum residue levels for chlorpyrifos-methyl according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre chlórpyrifos-metyl podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(3):4734.

(4) Európsky úrad pre bezpečnosť potravín: Review of the existing maximum residue levels for triclopyr according to Article 12 of Regulation (EC) No 396/2005 [Preskúmanie existujúcich maximálnych hladín rezíduí pre triklopyr podľa článku 12 nariadenia (ES) č. 396/2005]. Vestník EFSA (EFSA Journal) (2017) 15(3):4735.